2. ปัจจัยความเสี่ยง

ความเสี่ยงในการประกอบธุรกิจ 

บริษัทฯ ได้ตระหนักถึงความสำคัญของการบริหารความเสี่ยง
ซึ่งเป็นเครื่องมือประการหนึ่งในการบริหารจัดการที่มีคุณค่า
ซึ่งจะช่วยให้องค์กรบรรลุวัตถุประสงค์ของกลยุทธ์ที่กำหนดไว้ได้
โดยให้ความสำคัญและพัฒนากระบวนการ ในการบริหารทั้งปัจจัยภายใน และปัจจัยภายนอก
รวมทั้งปัญหาอุปสรรค และ ความเสียหายที่จะส่งผลต่อประสิทธิผลและประสิทธิภาพขององค์กร
รวมทั้งผู้มีส่วนได้ส่วนเสีย โดยกำหนดนโยบายเพื่อเป็นแนวทางในการปฎิบัติไว้ ดังนี้

นโยบายการบริหารความเสี่ยง

1.  บริษัทฯ สามารถบริหารจัดการความเสี่ยงที่อาจจะเกิดขึ้นได้อย่างมีประสิทธิภาพ

2.  มุ่งเน้นการบริหารความเสี่ยงในเชิงป้องกันด้วยความรวดเร็ว อย่างเป็นระบบและต่อเนื่อง

3.  พัฒนาบุคคลากรภายในองค์กรทุกระดับให้มีความรู้ ความเข้าใจ
    และตระหนักถึงความสำคัญในการบริหารความเสี่ยง
    รวมทั้งมีส่วนร่วมในการจัดการบริหารความเสี่ยงของบริษัท

4.  มีกระบวนการบริหารความเสี่ยงที่เหมาะสม และสอดคล้องกับนโยบายและกลยุทธ์ของบริษัท

บริษัทฯ มีคณะกรรมการบริหารจัดการความเสี่ยง
ซึ่งประกอบด้วยผู้บังคับบัญชาทุกฝ่ายที่เป็นหน่วยงานหลักดำเนินการประเมินความเสี่ยงต่าง ๆ
ที่มีผลกระทบต่อการดำเนินงานของบริษัทฯ ทั้งปัจจัยภายในและภายนอก
และให้สอดคล้องไปทิศทางเดียวกับนโยบายและกลยุทธ์ของบริษัท
และเพื่อให้การบริหารจัดการความเสี่ยงเป็นไปอย่างเหมาะสม ได้มีการกำหนดแผนการปฎิบัติงาน
หลักเกณฑ์การประเมินความเสี่ยง ระดับความเสี่ยง
โดยมอบหมายผู้รับผิดชอบเพื่อจัดทำแผนการจัดการความเสี่ยงให้อยู่ในระดับที่ยอมรับได้
โดยกำหนดให้มีการประชุมร่วมกันเพื่อติดตามผลการบริหารความเสี่ยงอย่างต่อเนื่องทุก 2 เดือน
และรายงานให้คณะกรรมการบริหารได้รับทราบทุกไตรมาสโดยคณะกรรมการบริษัทมอบให้คณะกรรมการตรวจสอบติดตามผลการดำเนินการ
ซึ่งสรุปปัจจัยเสี่ยงไว้ ดังนี้

ความเสี่ยงด้านอัตราแลกเปลี่ยน

บริษัทฯ มีการส่งออกสินค้าผลิตภัณฑ์ยางเป็นสกุลเงินตราต่างประเทศ
จึงมีความเสี่ยงจากความผันผวนของอัตราแลกเปลี่ยนที่อาจส่งผลกระทบในทางลบต่อรายได้ของบริษัท
ซึ่งการเปลี่ยนแปลงค่าเงินบาทเป็นสิ่งที่ไม่สามารถควบคุมได้
จากสภาวะการณ์ในช่วงระยะเวลารอบปีที่ผ่านมา อัตราแลกเปลี่ยนและค่าเงินบาทมีความผันผวน

บริษัทฯ มีมาตรการรองรับโดยจัดให้มีคณะทำงานเกี่ยวกับอัตราแลกเปลี่ยน
โดยมีการวิเคราะห์ผลกระทบอยู่ในระดับที่มีนัยสำคัญ
เพื่อคอยติดตามสถานการณ์และบริหารจัดการเกี่ยวกับอัตราแลกเปลี่ยน
และรายงานและปรึกษาหารือกับผู้บริหารระดับสูง เพื่อตัดสินใจให้ทันต่อเหตุการณ์ ซึ่งโดยปกติ
บริษัทฯมีนโยบายที่จะป้องกันความเสี่ยงจากความผันผวนของอัตราแลกเปลี่ยน
โดยทำสัญญาป้องกันความเสี่ยงด้านอัตราแลกเปลี่ยนกับธนาคาร เช่น Forward Contract
นอกจากนี้มีการอบรมจากวิทยากรผู้เชี่ยวชาญทางด้านนี้มาให้ความรู้แก่ผู้บริหารในกลุ่มที่เกี่ยวข้องเป็นครั้งคราว
เพื่อให้ตระหนักถึงความสำคัญ และมีความรู้ และข้อมูล เพื่อประกอบการจัดการด้วย

ความเสี่ยงด้านการขายและการตลาด

บริษัทฯ ผลิตสินค้าตามคำสั่งซื้อของลูกค้า โดยใช้วัตถุดิบหลักคือ ยางแท่ง และเส้นด้าย ที่มีราคาแพง
จึงมีความเสี่ยงสูงที่จะถูกทดแทนโดยวัตถุดิบอื่นสำหรับนำไปผลิตเป็นสินค้าสำเร็จรูปบางชนิดซึ่งคุณสมบัติด้อยกว่า
บริษัทฯ จึงมุ่งที่จะพัฒนาผลิตภัณฑ์อย่างต่อเนื่อง และผลิตผลิตภัณฑ์ให้มีความหลากหลายมากขึ้น
เพื่อสามารถตอบสนองความต้องการของลูกค้า และให้ลูกค้าพึงพอใจ
พร้อมกับการลดความเสี่ยงที่ต้องพึงพาลูกค้ารายใหญ่เพียงรายเดียว โดยการพยายามหาตลาดใหม่
และเพิ่มลูกค้ารายใหม่ให้มากขึ้นในขณะเดียวกันก็พยายามเพิ่มยอดขายและรักษาลูกค้ารายเดิมไว้

ความเสี่ยงจากความผันผวนของราคาวัตถุดิบ

ในปี2552 ที่ผ่านมา เศรษฐกิจของโลกมีการถดถอย ทำให้ความต้องการใช้ยางพารามีปริมาณน้อย
เป็นสาเหตุให้ยางพารามีราคาลดต่ำลง
ทำให้บริษัทฯสามารถเก็บสต๊อกยางพาราที่มีราคาต่ำไว้ใช้ได้ตลอดปี2552
โดยที่ราคายางพาราจะเปลี่ยนแปลงไปตามอุปสงค์ และอุปทานในแต่ละปี
ราคายางพาราจึงมีการเปลี่ยนแปลงสูง
ในขณะเดียวกันยางสังเคราะห์ก็เป็นอีกทางเลือกหนึ่งของบริษัทฯที่นำมาใช้เป็นวัตถุดิบ
เพื่อตอบสนองความต้องการของลูกค้าบางประเภทที่ต้องการใช้ยางสังเคราะห์นอกเหนือไปจากยางธรรมชาติ